รับลูกจ้างไทยไปญี่ปุ่น6ด.
แดนปลาดิบให้พนักงานคนไทยหนีน้ำท่วมไปทำงานบริษัทแม่
29 ต.ค. 2554

แดนปลาดิบให้พนักงานคนไทยหนีน้ำท่วมไปทำงานบริษัทแม่
ญี่ปุ่นเปิดทางให้บริษัทที่ถูกน้ำท่วมพาพนักงานคนไทยไปทำงานที่บริษัทแม่ได้ 6 เดือน หวังเร่งชดเชยกำลังการผลิตเต็มสูบ
โอซามุ ฟูจิมูระ เลขาธิการคณะรัฐมนตรีญี่ปุ่น แถลงเมื่อวันที่ 28 ต.ค. ว่า รัฐบาลญี่ปุ่นจะอนุญาตให้ลูกจ้างชาวไทยหลายพันคนในบริษัทญี่ปุ่นที่ถูกน้ำท่วมจากอุทกภัยครั้งใหญ่ในประเทศไทย สามารถเข้าไปทำงานในประเทศญี่ปุ่นได้ชั่วคราวถึง 6 เดือน หลังจากที่บริษัทขนาดใหญ่จำนวนมากถูกน้ำท่วมจนไม่สามารถผลิตสินค้าได้ 
การระงับการผลิตของบริษัทขนาดใหญ่หลายแห่ง อาทิ โตโยต้า มอเตอร์ และฮอนด้า มอเตอร์ ทำให้รัฐบาลญี่ปุ่นกังวลถึงภาวะเศรษฐกิจในประเทศที่กำลังพยายามฟื้นตัวจากเหตุแผ่นดินไหวและสึนามิเมื่อต้นปี รวมถึงการแข็งค่าของเงินเยนที่กำลังกระทบภาคการส่งออกอย่างหนัก
ฟูจิมูระ กล่าวว่า รัฐบาลญี่ปุ่นจะให้พนักงานชาวไทยในบริษัทสัญชาติญี่ปุ่น ซึ่งถูกน้ำท่วมจนบริษัทไม่สามารถปฏิบัติการได้ ให้เดินทางไปทำงานในบริษัทเดิมที่ประเทศแม่ได้นานถึง 6 เดือน ในมาตรการฉุกเฉินชั่วคราว โดยมีเงื่อนไขกำหนดไว้บางประการ อาทิ บริษัทนั้นๆ จะต้องให้การรับรองว่าพนักงานเหล่านั้นจะเดินทางกลับประเทศไทยเมื่อครบกำหนด
ทั้งนี้ คาดว่ามาตรการดังกล่าวจะครอบคลุมบริษัทราว 30 แห่ง และพนักงานชาวไทยหลายพันคน 
การตัดสินใจของรัฐบาลกรุงโตเกียวในครั้งนี้ มีขึ้นหลังจากที่มีการเรียกร้องจากบริษัทญี่ปุ่นจำนวนมากที่ต้องการชดเชยกำลังการผลิตที่หายไปเพราะสถานการณ์น้ำท่วมในไทย ด้วยการเพิ่มกำลังการผลิตในประเทศแม่ที่ญี่ปุ่นแทน 
“ความเสียหายจากอุทกภัยในไทยครั้งนี้ต่อระบบซัพพลายเชน กำลังส่งผลกระทบอย่างรุนแรงไม่เพียงแต่เศรษฐกิจญี่ปุ่นเท่านั้น แต่ยังรวมไปถึงกิจกรรมทางเศรษฐกิจของประเทศสมาชิกอาเซียนทั้งหมดอีกด้วย” ฟูจิมูระ กล่าวระหว่างแถลงข่าวที่กรุงโตเกียว
ขณะที่ก่อนหน้านี้กระทรวงพาณิชย์และอุตสาหกรรมของญี่ปุ่น เปิดเผยว่า รัฐบาลจะขยายวงเงินกู้และแผนช่วยเหลือทางการค้าให้บรรดาบริษัทที่ได้รับผลกระทบจากภาวะน้ำท่วมในไทยด้วย
วันเดียวกัน บลูมเบิร์กได้รายงานอ้างการวิเคราะห์ของ ฟรานเชส เฉิง นักวิเคราะห์ของธนาคารเครดิต อะกริโกล สาขาฮ่องกง ว่า ประเทศไทยต้องประสบกับคราวเคราะห์ซ้ำซ้อนจากภาวะอุทกภัยครั้งใหญ่ ที่อาจฉุดให้การขยายตัวทางเศรษฐกิจหายไปถึง 3% ของจีดีพี ท่ามกลางภาวะส่งออกของเอเชียที่ซบเซาลงอยู่แล้วจากผลพวงเศรษฐกิจโลก และปัญหาน้ำท่วมที่ทำให้กระบวนการผลิตต้องหยุดชะงักลง ก็จะส่งผลต่อการจ้างงาน รายได้ และการบริโภคตามมา